Dr Hrayr Jebejian, Uitvoerende Sekretaris van die Bybelgenootskap in die Golfstate het Suid-Afrika onlangs besoek. Ons het met hom gesels oor hulle werk in die Midde-Ooste.
"Benewens die feit dat dit 'n boek is wat my my Christenidentiteit gee, sien ek die Bybel as 'n boek vir die gemeenskap, 'n boek wat ons advies gee oor hoe om baie van ons daaglikse uitdagings te hanteer.
"Veral omdat ek in 'n nie-Christelike milieu werk, sê ek altyd, die Bybel is nie net 'n godsdiensboek vir die Christengemeenskap nie want dit het ook te make het met die alledaagse uitdagings van die lewe. Daarby help dit ook gemeenskappe om bymekaar te kom sodat ons mekaar beter kan verstaan. In dié lig gesien, is dit 'n vreeslike dinamiese boek wat die middelpunt van my lewe is," verduidelik Hrayr.
"So 'n hutspot van tale en kulture bied hulle die geleentheid om die Woord van God onder mense van regoor die wêreld te versprei," sê Hrayr.
Volgens Hrayr is die gemeenskap verdraagsaam teenoor Christene. Die regering gee die Christengemeenskap 'n stuk grond en die kerkleiers bou dan 'n kerk in die afgebakende gebied. Die kerke het die vryheid om hul aktiwiteite binne die gebied te hou.
Dit is om dié rede dat sy Bybelgenootskap tans die Bybel in minstens 70 verskillende tale in voorraad het. Danksy 'n goeie verhouding met die regerings het die Bybelgenootskap die nodig lisensies bekom om Bybels en ander Christelike literatuur wettig in te voer.
Die werk wat die Bybelgenootskap onder die groot getal trekarbeiders doen, het al menige maal vir Hrayr gewys op watter kragtige wyse die Bybel mense se lewens kan verander.
Hrayr beklemtoon dat baie van die beraamde vyf miljoen trekarbeiders ongeletterd is en dat hulle voor baie uitdagings te staan kom, terwyl hulle probeer om 'n bestaan te voer.
Hierdie werkers verdien maar 'n skamele salaris (sowat $250 'n maand) en word dikwels nie betaal nie; hulle mis hul gesinne en is eensaam; hulle raak depressief; ontbreek mediese sorg; en veral die vroue word op verskillende maniere misbruik.
"Vir ons as 'n Bybelgenootskap skep dit 'n baie groot sendingveld waar ons die bybelse boodskap van hoop met hierdie trekarbeiders kan deel. Dit is voorwaar 'n seëning om te sien hoe die Woord van God hulle deur hulle moeilike omstandighede in die Golfstate help."
"Hierdie Indiese vrou was van die dorp Haiderabad. Sy is op 'n jong ouderdom getroud. Sy het twee kinders, maar haar man het haar vir 'n ander vrou gelos. Sy het na Dubai getrek om genoeg te kan verdien om vir haar kinders te sorg.
"Sy het erg gehuil, maar toe opgehou. Sy het die trane afgevee, vir my gekyk en gesê, 'Ek is tevrede met dit wat die Here vir my gegee het'. Dit was vir my 'n baie emosionele oomblik. Ek het myself afgevra, met watter deel van haar lewe is sy tevrede. Die karige salaris? Om nie haar kinders te kan sien nie? Haar man wat weggeloop het? Die mishandeling?
"Dit is vir my 'n wonderlike storie. Dit was net weer eens 'n bewys hoe God se Woord mense se lewens kan verander.
"God is werklik besig om onder hierdie mense te werk. Nie net word hulle lewens verander nie, maar wanneer hulle eers God se liefde en hoop ervaar het, wil hulle dit met alle mag met die ander arbeiders om hulle deel. Hulle wil dit nie net vir hulself hou nie, dit is so fassinerend. Dit is asof hulle 'n fontein ontdek het, asof hulle 'n skat gevind het," vertel Hrayr.